รัฐบาลไทย-ข่าวทำเนียบรัฐบาล-นายกรัฐมนตรีลงพื้นที่ตรวจเยี่ยมประชาชนผู้ประสบอุทกภัย จ.สงขลา ระบุรัฐบาลพร้อมดูแล และจัดสรรงบประมาณสนับสนุนดำเนินโครงการแก้ไขปัญหาอุทกภัย-การบริหารจัดการน้ำให้ จ.สงขลา
วันศุกร์ที่ 16 ธันวาคม 2559
นายกรัฐมนตรีลงพื้นที่ตรวจเยี่ยมประชาชนผู้ประสบอุทกภัย จ.สงขลา ระบุรัฐบาลพร้อมดูแล และจัดสรรงบประมาณสนับสนุนดําเนินโครงการแก้ไขปัญหาอุทกภัย-การบริหารจัดการน้ําให้ จ.สงขลา
นายกรัฐมนตรีลงพื้นที่ติดตามสถานการณ์อุทกภัย จ.สงขลา พร้อมพบปะเยี่ยมเยียนประชาชน ระบุรัฐบาลพร้อมดูแลผู้ประสบอุทกภัย-จัดสรรงบประมาณสนับสนุนดําเนินโครงการแก้ไขปัญหาอุทกภัยและการบริหารจัดการน้ํา จ.สงขลา ย้ําให้ดําเนินการตามความเร่งด่วน
วันนี้ (15 ธ.ค.59) เวลา 07.30 น. พลเอก ประยุทธ์ จันทร์โอชา นายกรัฐมนตรี และคณะ ประกอบด้วย พลเอก อนุพงษ์ เผ่าจินดา รัฐมนตรีว่าการกระทรวงมหาดไทย พลเอก ฉัตรชัย สาริกัลยะ รัฐมนตรีว่าการกระทรวงเกษตรและสหกรณ์ นายสุวพันธุ์ ตันยุวรรธนะ รัฐมนตรีประจําสํานักนายกรัฐมนตรี พลเอก วิลาศ อรุณศรี เลขาธิการนายกรัฐมนตรี และพลโท สรรเสริญ แก้วกําเนิด โฆษกประจําสํานักนายกรัฐมนตรี ได้ออกเดินทางโดยเครื่องบิน Embraer บ.ท.135 ของกองทัพบก จากฝูงเครื่องบิน กองการบิน ศูนย์การเคลื่อนย้ายกองทัพบก กรุงเทพมหานคร ไปยังท่าอากาศยานทหาร กองบิน 56 (หาดใหญ่) อําเภอคลองหอยโข่ง จังหวัดสงขลา ก่อนเดินทางโดยเฮลิคอปเตอร์ ไปลง ณ โครงการส่งน้ําและบํารุงรักษาระโนดกระแสสินธุ์ ตําบลขาว อําเภอระโนด จังหวัดสงขลา เพื่อเดินทางต่อไปยังวัดวารีปาโมกข์ ตําบลตะเครียะ อําเภอระโนด จังหวัดสงขลา เพื่อติดตามสถานการณ์อุทกภัยในพื้นที่จังหวัดสงขลาและการบริหารจัดการน้ําอย่างเป็นระบบ พร้อมพบปะเยี่ยมเยียนรับฟังปัญหาความเดือดร้อนและให้กําลังใจประชาชนที่ประสบอุทกภัยในพื้นที่ รวมทั้งหน่วยงานภาครัฐที่เกี่ยวข้องได้มีการมอบถุงยังชีพให้แก่ตัวแทนประชาชน ตลอดจนเสบียงอาหาร และถุงยังชีพสําหรับสัตว์ ให้แก่ตัวแทนเกษตรกรด้วย โดยมี นายทรงพล สวาสดิ์ธรรม ผู้ว่าราชการจังหวัดสงขลา พร้อมด้วยหัวหน้าส่วนราชการ ผู้บริหารองค์กรปกครองส่วนท้องถิ่น ทหาร ตํารวจ ข้าราชการจังหวัดสงขลา สํานักงานป้องกันและบรรเทาสาธารณภัยจังหวัดสงขลา เจ้าหน้าที่ที่เกี่ยวข้อง และประชาชนในพื้นที่เป็นจํานวนมากให้การต้อนรับ
ผู้ว่าราชการจังหวัดสงขลา ได้กล่าวต้อนรับและรายงานสถานการณ์อุทกภัยของจังหวัดสงขลาให้นายกรัฐมนตรีรับทราบว่า เป็นผลอันเนื่องมาจากฝนตกหนักในระหว่างวันที่ 1 – 9 ธันวาคม ที่ผ่านมา โดยมีพื้นที่ซึ่งได้รับผลกระทบจากสถานการณ์อุทกภัย รวม 10 อําเภอ 63 ตําบล 356 หมู่บ้าน ราษฎรได้รับความเดือดร้อน 25,421 ครัวเรือน 84,428 คน มีผู้เสียชีวิตจํานวน 5 ราย และมีบ้านเรือน พื้นที่การเกษตร ประมง ปศุสัตว์ รวมทั้งสิ่งสาธารณประโยชน์ต่าง ๆ เสียหายจํานวนมาก ซึ่งในช่วงที่ผ่านมา จังหวัดได้ระดมสรรพกําลังและได้รับความร่วมมือจากทุกภาคส่วนในการช่วยเหลือ บรรเทาความเดือดร้อนของผู้ประสบภัย และเร่งระบายน้ํา ทําให้สถานการณ์ในพื้นที่ส่วนใหญ่กลับสู่ภาวะปกติ โดยขณะนี้อยู่ระหว่างการสํารวจความเสียหายอย่างละเอียด เพื่อให้ความช่วยเหลือเยียวยาผู้ประสบอุทกภัยในทุกด้านตามนโยบายรัฐบาลและระเบียบราชการ รวมทั้งการซ่อมแซมสิ่งสาธารณประโยชน์ และส่งเสริมการปลูกพืชระยะสั้นหลังน้ําลดเพื่อบรรเทาความเดือดร้อนของพี่น้องเกษตรเป็นการเร่งด่วน
สําหรับพื้นที่อําเภอระโนดเป็นส่วนหนึ่งของพื้นที่คาบสมุทรสทิงพระ ประกอบด้วย อําเภอระโนด กระแสสินธุ์ สทิงพระ และสิงหนคร ซึ่งเป็น 4 อําเภอที่ประสบอุทกภัยในวงกว้าง และมีน้ําท่วมขังยาวนานที่สุด เนื่องจากมีพื้นที่บางส่วนเป็นที่ลุ่มต่ําริมทะเลสาบสงขลา เมื่อน้ําทะเลสาบเอ่อสูงขึ้นเพราะฝนตกหนักในพื้นที่ อีกทั้งเป็นที่รับน้ําจากจังหวัดพัทลุง และนครศรีธรรมราช ทําให้น้ําไหลเข้าท่วมพื้นที่คาบสมุทรสทิงพระและค้างอยู่เป็นเวลานาน นอกจากประสบปัญหาอุทกภัยบ่อยครั้งแล้ว พื้นที่แห่งนี้ยังประสบกับภัยแล้งและปัญหาน้ําเค็มในช่วงน้ําทะเลหนุน ส่งผลกระทบต่อการทําเกษตร โดยเฉพาะนาข้าวซึ่งเป็นอาชีพหลัก ดังนั้น รัฐบาลโดยกรมชลประทานจึงได้ร่วมกับจังหวัดจัดทําโครงการบริหารจัดการน้ําคาบสมุทรสทิงพระทั้งระบบ โดยเน้นการก่อสร้างคันกั้นน้ําจากทะเลสาบสงขลาไหลเข้าสู่พื้นที่คาบสมุทรสทิงพระในฤดูน้ําหลาก และกันน้ําเค็มเข้าพื้นที่เกษตรกรรมในช่วงฤดูแล้ง เพิ่มประสิทธิภาพการระบายน้ําในคาบสมุทรสทิงพระออกสู่ทะเลสาบสงขลาและอ่าวไทย การผันน้ําจากทะเลสาบสงขลาผ่านคลองหนังและคลองสทิงพระสู่อ่าวไทย ก่อสร้างท่อระบายน้ําเพื่อป้องกันน้ําเค็มเข้าสู่พื้นที่คาบสมุทรสทิงพระตอนล่างที่อําเภอสิงหนคร รวมทั้งปรับปรุงคลองพลเอกอาทิตย์และก่อสร้างระบบสูบน้ําด้วยไฟฟ้า เพื่อแก้ปัญหาขาดแคลนน้ํา โดยขณะนี้โครงการบริหารจัดการน้ําคาบสมุทรสทิงพระได้ดําเนินการไปแล้วประมาณ 25% และใช้งบประมาณทั้งหมดในการดําเนินโครงการดังกล่าวประมาณ 2,400 ล้านบาท เมื่อแล้วเสร็จคาดว่าจะสามารถแก้ปัญหาได้อย่างมีประสิทธิภาพยิ่งขึ้น
อย่างไรก็ตาม จากสถานการณ์ของอุทกภัยที่เกิดขึ้นดังกล่าวทําให้ทุกฝ่ายเห็นว่า ยังมีความจําเป็นที่จะต้องจัดทําโครงการก่อสร้างประตูระบายน้ําบ้านท่าเข็น ตําบลคลองแดน เพื่อเพิ่มประสิทธิภาพการระบายน้ําในช่วงฤดูน้ําหลากและกักเก็บน้ําช่วงฤดูแล้งเพิ่มขึ้น โดยเบื้องต้นจังหวัดได้ขอรับการสนับสนุนงบประมาณจํานวน 150 ล้านบาท จากโครงการตามแนวทางสร้างความเข้มแข็งและยั่งยืนให้กับเศรษฐกิจภายในประเทศ ซึ่งเป็นโครงการที่รัฐบาลนี้ได้ริเริ่มขึ้นเป็นครั้งแรก ขณะเดียวกันเพื่อแก้ไขปัญหาอย่างยั่งยืน ควรจัดทําโครงการอนุรักษ์ฟื้นฟูทรัพยากรน้ําจืดในทะเลสาบสงขลาตอนบน โดยทําสะพานพร้อมประตูน้ําปิด - เปิด อัตโนมัติจากเกาะใหญ่ อําเภอกระแสสินธุ์ จังหวัดสงขลา เชื่อมกับแหลมจองถนน อําเภอเขาชัยสน จังหวัดพัทลุง ระยะทางประมาณ 5.8 กิโลเมตร โดยทบทวนและพัฒนาจากโครงการคันกั้นน้ําเค็มทะเลสาบสงขลาและพัทลุง ซึ่งกรมชลประทานได้มีการศึกษาไว้แล้ว ทั้งนี้เชื่อมั่นว่าการดําเนินโครงการดังกล่าวจะสามารถแก้ไขปัญหาอย่างยั่งยืนในระยะยาวได้ต่อไป
พร้อมกันนี้ ผู้ว่าราชการจังหวัดสงขลา และทีมงานประชารัฐสงขลาได้ให้คํามั่นสัญญาจะดูแลช่วยเหลือผู้ที่ประสบภัยและฟื้นฟูสภาพความเป็นอยู่ของพี่น้องประชาชนในพื้นที่ อย่างเต็มกําลังความสามารถตามนโยบายรัฐบาลและข้อสั่งการของนายกรัฐมนตรี
ส่วนสถานการณ์อุทกภัยจังหวัดสงขลาปัจจุบันเริ่มคลี่คลายแล้ว โดยระดับน้ําเริ่มลดลง แต่ยังมีน้ําท่วมขังบริเวณที่ราบลุ่มริมทะเลสาบในพื้นที่ 4 อําเภอ คือ อําเภอระโนด จํานวน 12 ตําบล (ต.คลองแดน ต.แดนสงวน ต.ตะเครียะ ต.บ้านขาว ต.บ้านใหม่ ต.ระโนด ต.ปากแตระ ต.ท่าบอน ต.พังยาง ต.บ่อตรุ ต.วัดสน และ ต.ระวะ) อําเภอกระแสสินธุ์ จํานวน 3 ตําบล (ต.กระแสสินธุ์ ต.โรงและ ต.เชิงแส) อําเภอสิงหนคร 4 ตําบล (ต.ปากรอ ต.ป่าขาด ต.ชะแล้ และ ต.บางเขียด) และอําเภอสทิงพระ จํานวน 2 ตําบล (ต.คลองรี และ ต.คูขุด) ขณะที่แนวโน้มสถานการณ์ มีมรสุมตะวันออกเฉียงเหนือกําลังแรงยังคงพัดปกคลุมอ่าวไทยและภาคใต้ ประกอบกับหย่อมความกดอากาศต่ํากําลังแรงปกคลุมตอนเหนือของเกาะสุมาตรา กําลังเคลื่อนตัวทางทิศตะวันตกเฉียงเหนืออย่างช้า ๆ ลักษณะดังกล่าว ทําให้พื้นที่จังหวัดสงขลามีฝนลดลง แต่ระดับน้ํายังคงทรงตัวเนื่องจากยังมีน้ําหนุนที่ไหลมาจากจังหวัดพัทลุง และจังหวัดนครศรีธรรมราช ซึ่งทําให้น้ําล้นตลิ่งบริเวณที่ราบลุ่ม ทั้งนี้ คาดว่าน้ําจะลดลงเข้าสู่ภาวะปกติประมาณ 2- 3 วัน หากไม่มีฝนตกในพื้นที่เพิ่มเติม
โอกาสนี้ นายกรัฐมนตรี ได้กล่าวพบปะกับประชาชนชาวจังหวัดสงขลาว่า ได้รับทราบและเห็นถึงความเดือดร้อนของประชาชนในพื้นที่จากปัญหาอุทกภัย ยืนยันไม่ลืมความเดือดร้อนของประชาชน ซึ่งในฐานะนายกรัฐมนตรีและรัฐบาลมีหน้าที่ดูแลประชาชนทั้งประเทศ 70 กว่าล้านคน จะหาแนวทางแก้ไขปัญหาทั้งในระยะสั้นและระยะยาว พร้อมติดตามสถานการณ์จนกว่าสถานการณ์จะคลี่คลายเข้าสู่ภาวะปกติ ทั้งนี้ ประชาชนคนไทยทุกคน ทุกกลุ่มไม่ว่าจะนับถือศาสนาใดจะต้องมีจิตใจเอื้อเฟื้อถึงกันเพราะล้วนอยู่บนผืนแผ่นดินเดียวกัน รวมไปถึงขยายไปสู่คนทั้งโลก ขณะเดียวกันประชาชนต้องมีการเรียนรู้ เตรียมการรองรับการเปลี่ยนแปลงของสถานการณ์ในด้านต่าง ๆ ทั้งปัญหาการก่อการร้าย ความขัดแย้ง โรคระบาด สภาพภูมิอากาศที่เปลี่ยนแปลงซึ่งมีผลกระทบทําให้ฝนไม่ตกต้องตามฤดูกาล เกิดปัญหาน้ําแล้ง และอุทกภัยเมื่อมีฝนตกลงมาเป็นจํานวนมาก ประชาชนได้รับความเดือดร้อน ดังนั้นทุกคนต้องรู้จักที่จะเรียนรู้ปรับตัวอยู่กับธรรมชาติที่เกิดขึ้นให้ได้ โดยมีการปรับเปลี่ยนอาชีพให้สอดคล้องกับสถานการณ์และปลูกพืชให้เหมาะสมกับพื้นที่ เช่น การทําเกษตรแปลงใหญ่ รวมทั้งขอให้ประชาชนสนใจการออกกําลังกายเพื่อจะได้มีสุขภาพที่แข็งแรง สามารถลดการใช้ยาแผนปัจจุบันและหันมาใช้ยาแผนไทยซึ่งเป็นภูมิปัญญาของไทย โดยรัฐบาลจะขับเคลื่อนเรื่องดังกล่าวในการดูแลประชาชนให้ครอบคลุมทุกพื้นที่มากขึ้น
ขณะที่การพัฒนาประเทศต้องยึดประชาชนเป็นศูนย์กลางและมีความสมดุลกับการรักษาทรัพยากรธรรมชาติและสิ่งแวดล้อมที่มีอยู่จํากัดให้เกิดประโยชน์คุ้มค่าสูงสุด ซึ่งจะสามารถลดความขัดแย้งและความเหลื่อมล้ําในสังคม เกิดความเป็นธรรมและเท่าเทียมทุกภาคส่วนในสังคม ทําให้ประเทศขับเคลื่อนได้ตามแนวทางและเป้าหมายที่กําหนด อีกทั้งสังคมไทยต้องเป็นสังคมแห่งการเรียนรู้ โดยศึกษาข้อมูลผ่านสื่อต่าง ๆ ที่มีอยู่ในปัจจุบันและการอ่านหนังสือเพื่อให้ตนเองมีความรู้และมีการพัฒนาตลอดเวลา ทันกับสถานการณ์ที่เปลี่ยนแปลง รองรับการเข้าสู่ไทยแลนด์ 4.0 ซึ่งเน้นในเรื่องของนวัตกรรมและเทคโนโลยี รวมถึงให้มีการแปรรูปพืชเศรษฐกิจในพื้นที่ เช่น ยางพารา เพื่อเพิ่มมูลค่าและสร้างรายได้ให้กับประชาชนในพื้นที่มากขึ้น
พร้อมทั้ง นายกรัฐมนตรีได้กล่าวย้ําถึงการพัฒนาประเทศ ว่าจะต้องมีการเตรียมมาตรการในเรื่องการจัดหาพลังงานให้เพียงพอกับความต้องการใช้ของประเทศ โดยพิจารณาบริบทเรื่องของการดําเนินโครงการที่เกี่ยวกับโครงสร้างพื้นฐานและระบบคมนาคมขนส่งทั้งระบบของประเทศ รวมถึงโครงการระเบียงเศรษฐกิจตะวันออก หรือ ECC ประกอบการดําเนินการดังกล่าวด้วย
นายกรัฐมนตรีกล่าวด้วยว่า ในฐานะรัฐบาลพร้อมจัดสรรงบประมาณสนับสนุนการดําเนินโครงการแก้ไขปัญหาอุทกภัยรวมถึงการบริหารจัดการน้ําของจังหวัดสงขลา ตามที่ผู้ว่าราชการจังหวัดเสนอ โดยย้ําให้ดําเนินการตามความเร่งด่วน โดยเฉพาะการระบายน้ําให้มีประสิทธิภาพ การขุดลอกคูคลอง การทําพนังกั้นน้ํา การกักเก็บน้ําไว้ใช้ในฤดูแล้ง เป็นต้น โดยขอความร่วมมือประชาชนในพื้นที่สนับสนุนการดําเนินการของภาครัฐ เพื่อให้การแก้ไขปัญหาอุทกภัยและการบริหารจัดการน้ําเป็นไปอย่างมีประสิทธิภาพและยั่งยืนเกิดประโยชน์ต่อประชาชนอย่างแท้จริง
พร้อมกันนี้ นายกรัฐมนตรี กล่าวว่า ด้วยพระมหากรุณาธิคุณของสมเด็จพระเจ้าอยู่หัวมหาวชิราลงกรณ บดินทรเทพยวรางกูร ที่ทรงห่วงใยพสกนิกรในพื้นที่ประสบเหตุอุทกภัย จึงได้พระราชทานถุงยังชีพให้แก่ผู้ประสบอุทกภัย เพื่อบรรเทาความเดือดร้อน ยังความความปลื้มปีติแก่ปวงพสกนิกรเป็นล้นพ้น ขณะที่ในส่วนของรัฐบาล นายกรัฐมนตรี ได้มอบหมายทุกกระทรวงที่เกี่ยวข้องดูแลแก้ไขปัญหาให้กับประชาชนทุกมิติ ทั้งเรื่องการเก็บกักน้ําและการบริหารจัดการน้ําอย่างเป็นระบบ การประกอบอาชีพ โดยเฉพาะส่งเสริมการปลูกพืชให้เหมาะสมกับพื้นที่ เช่น การปลูกพืชแปลงใหญ่ โดยน้อมนําศาสตร์พระราชาและหลักทรงงาน และแนวทางตามหลักปรัชญาเศรษฐกิจพอเพียงในพระบาทสมเด็จพระปรมินทรมหาภูมิพลอดุลยเดช และแนวพระราชดําริในสมเด็จพระเจ้าอยู่หัวมหาวชิราลงกรณ บดินทรเทพยวรางกูร มาปฏิบัติ เพื่อให้เกิดประโยชน์สูงสุดต่อประชาชนในพื้นที่และประเทศโดยรวม
​จากนั้น นายกรัฐมนตรี ได้ลงเรือเพื่อตรวจเยี่ยมให้กําลังใจประชาชนที่ประสบอุทกภัยริมคลองตะเครียะและทะเลสาบสงขลา พร้อมสอบถามรับฟังความเดือดร้อนของประชาชนบริเวณดังกล่าวด้วยความห่วงใย เพื่อเป็นขวัญกําลังใจแก่ประชาชนที่ประสบอุทกภัยในพื้นที่ก่อนเดินทางกลับ
-----------------------
กลุ่มประชาสัมพันธ์และเผยแพร่ สํานักโฆษก